Document ID: 32013R0651

KOMISJONI RAKENDUSMÄÄRUS (EL) nr 651/2013,
9. juuli 2013,
milles käsitletakse loa andmist settelise klinoptiloliidi kasutamiseks kõikide loomaliikide söödalisandina ning millega muudetakse määrust (EÜ) nr 1810/2005
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
ning arvestades järgmist:
(1)
Määruses (EÜ) nr 1831/2003 on sätestatud loomasöötades kasutatavate söödalisandite lubade andmise kord ning selliste lubade andmise alused ja menetlused. Kõnealuse määruse artikliga 10 on ette nähtud nõukogu direktiivi 70/524/EMÜ (2) alusel lubatud söödalisandite uuestihindamine.
(2)
Kooskõlas direktiiviga 70/524/EMÜ anti komisjoni määrusega (EÜ) nr 1810/2005 (3) tähtajatu luba settelise klinoptiloliidi kasutamiseks nuumsigade, broilerkanade, broilerkalkunite, veiste ja lõhe söödalisandina. Vastavalt määruse (EÜ) nr 1831/2003 artikli 10 lõikele 1 kanti see söödalisand seejärel söödalisandite registrisse kui olemasolev toode.
(3)
Määruse (EÜ) nr 1831/2003 artikli 10 lõike 2 alusel koostoimes nimetatud määruse artikliga 7 on esitatud taotlus settelise klinoptiloliidi uuesti hindamiseks nuumsigade, broilerkanade, broilerkalkunite, veiste ja lõhe söödalisandina ning nimetatud määruse artikli 7 alusel uue kasutusviisi lubamiseks kõigi loomaliikide söödalisandina ning selle klassifitseerimist söödalisandite kategooriasse „tehnoloogilised lisandid”. Taotlusele olid lisatud määruse (EÜ) nr 1831/2003 artikli 7 lõikes 3 nõutud andmed ja dokumendid.
(4)
Euroopa Toiduohutusamet (edaspidi „toiduohutusamet”) jõudis oma 12. detsembri 2012. aasta arvamuses (4) järeldusele, et kavandatud kasutustingimuste korral ei avalda setteline klinoptiloliit kahjulikku mõju loomade tervisele ega keskkonnale ega inimeste tervisele, eeldusel et tarbijate tervise kaitseks on rakendatud asjakohaseid meetmeid, ning et see võib olla tõhus sideaine graanulites ja paakumisvastane aine koguse juures 10 000 mg täissööda kilogrammi kohta. Toiduohutusameti arvates ei ole vajadust turustamisjärgse järelevalve erinõuete järele. Toiduohutusamet kinnitas ka määruse (EÜ) nr 1831/2003 kohaselt asutatud referentlabori aruande söödas sisalduva söödalisandi analüüsi meetodi kohta.
(5)
Settelise klinoptiloliidi hindamine näitab, et määruse (EÜ) nr 1831/2003 artiklis 5 sätestatud tingimused kasutamise lubamiseks on täidetud. Seepärast tuleks anda luba kõnealuse lisandi kasutamiseks käesoleva määruse lisas esitatud tingimustel.
(6)
Kuna uus luba on antud kooskõlas määrusega (EÜ) nr 1831/2003, tuleks määrust (EÜ) nr 1810/2005 vastavalt muuta.
(7)
Kuna ohutusnõuded ei eelda loa tingimuste muudatuste viivitamatut kohaldamist, on asjakohane näha ette üleminekuperiood, et huvitatud isikud saaksid teha ettevalmistusi loa andmisest tulenevate uute nõuete täitmiseks.
(8)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Loa andmine
Lisas nimetatud settelist klinoptiloliiti, mis kuulub söödalisandite kategooriasse „tehnoloogilised lisandid” ja funktsionaalrühmadesse „sideained” ja „paakumisvastased ained” lubatakse kasutada söödalisandina loomasöötades kõnealuses lisas esitatud tingimustel.
Artikkel 2
Määruse (EÜ) nr 1810/2005 muudatused
Määruse (EÜ) nr 1810/2005 II lisas esitatud kanne E 568, setteline klinoptiloliit, jäetakse välja.
Artikkel 3
Üleminekumeetmed
Lisas nimetatud söödalisandit ja seda lisandit sisaldavat sööta, mis on toodetud ja märgistatud enne 30. jaanuari 2014 kooskõlas enne 30. juulit 2013 kohaldatavate eeskirjadega, võib jätkuvalt turule viia ja kasutada olemasolevate varude ammendumiseni.
Artikkel 4
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 9. juuli 2013

Labels: 0
3
17
6